RESOLUCIÓN do 19 de abril de 2010, da Secretaría Xeral de Ordenación do Territorio e Urbanismo, sobre aprobación definitiva do proxecto de delimitación do núcleo rural de Erminde-Figueroa do concello de Abegondo (A Coruña).
CONSELLERÍA DE MEDIO AMBIENTE, TERRITORIO E INFRAESTRUTURAS — III. OUTRAS DISPOSICIÓNS — 12/07/2010

O Concello de Abegondo remite o expediente referido para os efectos da súa aprobación definitiva ao abeiro do establecido na disposición adicional 2ª.2 da Lei 9/2002, de ordenación urbanística e protección do medio rural de Galicia.
I. Antecedentes.
1. O Concello de Abegondo carece actualmente de planeamento xeral de ámbito municipal, dado que as normas subsidiarias municipais de 1997 foron anuladas por Sentenza do Tribunal Superior de Xustiza de Galicia do 14-9-2000, confirmada mediante auto do Tribunal Supremo do 27-11-2003.
Como planeamento aplicable están as normas complementarias e subsidiarias de planeamento da provincia da Coruña aprobadas definitivamente por orde da Consellería de Ordenación do Territorio e Obras Públicas do 3-4-1991.
2. A Xunta de Goberno Local aprobou inicialmente o expediente de delimitación do Núcleo Rural de Erminde-Figueroa con data do 27-2-2008. Sometido a información pública polo prazo dun mes (DOG do 25 de marzo e xornais El Ideal Gallego e La Opinión do 15-3-2008) non foron presentadas alegacións conforme o certificado ao efecto.
3. A Deputación Provincial da Coruña emitiu informe favorable con data do 14-7-2008.
4. O Pleno do concello aprobou provisionalmente a delimitación o 18-2-2010.
5. A proposta delimita un ámbito de 7.859 m2 de terreos como solo de asentamento tradicional.
6. Non se prevé previsión de área de expansión.
II. Consideracións e motivación.
Logo de analizar o expediente remitido polo Concello e á vista do informe subscrito pola Subdirección Xeral de Urbanismo, cómpre facer as seguintes consideracións:
1. No proxecto queda xustificada a preexistencia e o recoñecemento do núcleo rural de Erminde (Figueroa).
2. A delimitación do núcleo rural, definido como histórico-tradicional, axústase ás determinacións do artigo 13 da LOUG.
3. O réxime xurídico aplicable aos terreos incluídos na delimitación será o establecido pola LOUG para o solo de núcleo rural; seralle igualmente aplicable, en todo aquilo que non vulnere nin vaia contra o devandito réxime, o contido da ordenanza de solo urbano de núcleo rural das vixentes normas complementarias e subsidiarias provinciais.
4. De acordo co punto 2 da disposición adicional segunda da LOUG, modificada pola Lei 15/2004; e a Orde do 11 de maio de 2009 sobre adscrición de órganos e delegación de competencias como consecuencia da entrada en vigor do Decreto 83/2009, do 21 de abril, polo que se fixa a estrutura orgánica dos departamentos da Xunta de Galicia, a competencia para resolver sobre a aprobación definitiva dos expedientes de delimitación de solo de núcleo rural correspóndelle a Secretaría Xeral de Ordenación do Territorio e Urbanismo.
III. Resolución.
1. Visto canto antecede, apróbase definitivamente o proxecto de delimitación do solo de núcleo rural de Erminde-Figueroa do Concello de Abegondo (A Coruña).
2. Contra esta resolución non caberá interpoñer recurso en vía administrativa, poderase interpoñer recurso contencioso administrativo perante a Sala do Contencioso-Administrativo do Tribunal Superior de Xustiza de Galicia, no prazo de dous meses contados desde o día seguinte ao da notificación, sen prexuízo da formulación, no seu caso do requirimento previo en igual prazo (artigos 44 e 46 da Lei 29/1998, do 13 de xullo, da xurisdición contencioso-administrativa).
3. Notifíquese esta resolución ao Concello e publíquese no Diario Oficial de Galicia.
Santiago de Compostela, 19 de abril de 2010.
María Encarnación Rivas Díaz
Secretaria xeral de Ordenación do Territorio
e Urbanismo
Ver referencia pdf "13100D007P033.PDF"